NUM veroordeel Eskom se bewerings van ‘sabotasie’Argieffoto Die National Union of Mineworkers (NUM) het Maandag gesê Eskom se bewerings dat werkers, verbonde aan die vakbond, verantwoordelik is vir sabotasie by die kragvoorsiener se kragstasies landswyd, is onwaar. Dit volg ná Eskom verlede week met beurtkrag begin het, toe die kragnetwerk onder druk geplaas is as gevolg van ŉ tekort aan kapasiteit toe werkers begin staak het nadat loononderhandelings vasgeval het. Livhuwani Mammburu, woordvoerder van die NUM, het gesê Eskom “jok oor vakbondlede wat werkers by kragstasies intimideer” en gesê die kragvoorsiener is eenvoudig op soek na simpatie van die publiek. “Ons wil ook die leuens, wat Eskom versprei, dat ons lede vir beurtkrag verantwoordelik is, weerlê. Eskom jok en ons lede is nie verantwoordelik vir enige sabotasie nie, het Mammburu benadruk. “Eskom is desperaat op soek na simpatie van die publiek en ons lede word nou die sondebokke. Dit is onwaar en onaanvaarbaar. Eskom-bestuur moet hul eie probleme hanteer en nie die werknemers blameer nie.” Eskom-loononderhandelings hervat Dinsdag in Johannesburg en sal tot Donderdag duur nadat die kragvoorsiener sy 0%-verhoging geskrap het.